Davlat va davlat ishtirokidagi korxonalarning koʻchmas mulk obyektlarini Oʻzbekiston Respublikasi Savdo-sanoat palatasi hududiy boʻlinmalarining onlayn-buyurtmanomasiga asosan toʻgʻridan-toʻgʻri elektron onlayn-auksion savdolariga chiqarish tartibi toʻgʻrisidagi nizomni tasdiqlash haqida
(order, 2025-07-07)

Oʻzbekiston Respublikasi Prezidentining 2025-yil 21-apreldagi PF-70-son “2025-yil uchun xususiylashtirish dasturi toʻgʻrisida”gi Farmoniga muvofiq buyuraman: 1. Davlat va davlat ishtirokidagi korxonalarning koʻchmas mulk obyektlarini Oʻzbekiston Respublikasi Savdo-sanoat palatasi hududiy boʻlinmalarining onlayn-buyurtmanomasiga asosan toʻgʻridan-toʻgʻri elektron onlayn-auksion savdolariga chiqarish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Savdo-sanoat palatasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom davlat va davlat ishtirokidagi korxonalarning koʻchmas mulk obyektlarini Oʻzbekiston Respublikasi Savdo-sanoat palatasi hududiy boʻlinmalarining onlayn-buyurtmanomasiga asosan toʻgʻridan-toʻgʻri elektron onlayn-auksion savdolariga chiqarish tartibini belgilaydi. 1. Mazkur Nizomda quyidagi asosiy tushunchalardan foydalaniladi: Oʻzbekiston Respublikasi Savdo-sanoat palatasining hududiy boʻlinmalari (bundan buyon matnda hududiy boʻlinmalar deb yuritiladi) — Oʻzbekiston Respublikasi Savdo-sanoat palatasining Qoraqalpogʻiston Respublikasi, viloyatlar va Toshkent shahridagi hududiy boshqarmalari; axborot tizimi — Oʻzbekiston Respublikasi Davlat aktivlarini boshqarish agentligining (bundan buyon matnda Davlat aktivlari agentligi deb yuritiladi) “Davlat mulki” axborot tizimida joriy etilgan, onlayn-buyurtmanomalarni qabul qilish va ularni qayta ishlash maxsus moduli; davlat va davlat ishtirokidagi korxonalarning koʻchmas mulk obyekti (bundan buyon matnda koʻchmas mulk obyekti deb yuritiladi) — balansda saqlovchilar va davlat ishtirokidagi korxonalarning belgilangan muddatda tugallanmagan qurilish obyektlari, shuningdek uch oydan ortiq muddat davomida boʻsh turgan binolar, yashash uchun moʻljallanmagan inshootlar, foydalanilmayotgan ishlab chiqarish maydonlari, shu jumladan umumiy maydonining 50 foizidan koʻprogʻidan (bir bino yoki noturar joy xonasi konturi doirasida) tovarlar ishlab chiqarishda (ishlar bajarish, xizmatlar koʻrsatish) foydalanilmayotgan obyektlar (mavsumiy tusdagi faoliyat amalga oshiriladigan obyektlar bundan mustasno); davlat ishtirokidagi korxona — ustav fondidagi (ustav kapitalidagi) davlat ulushi miqdori ellik foizdan ortiq boʻlgan xoʻjalik jamiyati yoxud ustav fondidagi (ustav kapitalidagi) davlat ulushi miqdori xoʻjalik jamiyatining boshqa har bir aksiyadori (ishtirokchisi) ulushiga nisbatan koʻp boʻlgan xoʻjalik jamiyati; onlayn-buyurtmanoma — hududiy boʻlinmalar tomonidan axborot tizimi orqali davlat va davlat ishtirokidagi korxonalar koʻchmas mulk obyektlarini xususiylashtirish uchun toʻgʻridan-toʻgʻri onlayn auksion savdolariga chiqarish boʻyicha arizasi; “E-auksion” elektron savdo platformasi (bundan buyon matnda elektron onlayn-auksion deb yuritiladi) — elektron onlayn-auksion va tanlovlarni tashkil etish hamda oʻtkazish uchun zarur axborotni kiritish, saqlash va qayta ishlash, shuningdek, jismoniy va yuridik shaxslarning bunday auksion va tanlovlar jarayoniga kirish hamda ularda qatnashish imkonini taʼminlaydigan axborot tizimi; balansda saqlovchi — sotilayotgan davlat koʻchmas mulk obyekti biriktirilgan yuridik shaxs. 2. Koʻchmas mulk obyektlari hududiy boʻlinmalarning onlayn-buyurtmanomasiga asosan toʻgʻridan-toʻgʻri Oʻzbekiston Respublikasi Vazirlar Mahkamasining 2022-yil 12-yanvardagi 18-son qarori bilan tasdiqlangan “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibi toʻgʻrisidagi nizomda belgilangan tartibda elektron onlayn-auksion savdolariga chiqariladi. Bunda, onlayn-buyurtmanoma hududiy boʻlinmalar tomonidan axborot tizimi orqali beriladi. 3. Koʻchmas mulk obyektlarini hududiy boʻlinmalarning onlayn-buyurtmanomalariga asosan elektron onlayn-auksion savdolariga chiqarish ushbu Nizomning ilovasida keltirilgan sxemaga muvofiq amalga oshiriladi. 4. Davlat koʻchmas mulk obyektlarini sotish shartlari, agar qonunchilik hujjatlarida yoki Davlat aktivlarini xususiylashtirish va xususiylashtirish jarayonlarini muvofiqlashtirish boʻyicha davlat komissiyasining qarorlarida boshqacha qoida belgilanmagan boʻlsa, Davlat aktivlari agentligi yoki uning hududiy boshqarmalari tomonidan belgilanadi. Davlat ishtirokidagi korxonalarga tegishli koʻchmas mulk obyektlarini sotish shartlari davlat ishtirokidagi korxonalarning boshqaruv organlari tomonidan belgilanadi. 5. Hududiy boʻlinmalar hududlarda aniqlangan koʻchmas mulk obyektlarini elektron onlayn-auksion savdolariga chiqarish uchun Davlat aktivlari agentligining hududiy boshqarmalariga axborot tizimi orqali onlayn-buyurtmanoma yuboradi. Bunda, onlayn-buyurtmanoma axborot tizimi orqali hududiy boʻlinmalar rahbarlarining elektron raqamli imzosi bilan tasdiqlanadi. 6. Hududiy boʻlinmalarning onlayn-buyurtmanomasida koʻchmas mulk obyektlari boʻyicha quyidagi maʼlumotlar ilova qilinadi: koʻchmas mulk obyektining toʻliq manzili hamda balansda saqlovchisi (mulkdori) toʻgʻrisidagi maʼlumotlar; koʻchmas mulk obyektining fotosuratlari va aniq geolokatsiyasi; koʻchmas mulk obyektidan kelgusida samarali foydalanish boʻyicha taklif, agar mavjud boʻlsa. Bunda, tegishli hudud va (yoki) koʻchmas mulk obyektining ixtisoslashuvidan kelib chiqib, aynan qaysi yoʻnalishlar uchun elektron onlayn-auksion savdolariga chiqarish boʻyicha hududiy boʻlinmaning taklifi koʻrsatiladi. 7. Hududiy boʻlinmalarning onlayn-buyurtmanomasi axborot tizimi orqali Davlat aktivlari agentligining tegishli hududiy boshqarmalariga avtomatik ravishda kelib tushadi. 8. Onlayn-buyurtmanoma kelib tushgandan soʻng, uch ish kuni ichida Davlat aktivlari agentligining hududiy boshqarmalari masʼul xodimlari tomonidan koʻchmas mulk obyekti joyiga chiqqan holda koʻzdan kechiriladi hamda quyidagilar oʻrganiladi: koʻchmas mulk obyektining balansda saqlovchi yoki davlat ishtirokidagi korxonalarga tegishli ekanligi hamda boʻsh turganligi; kadastr hujjatlariga muvofiq koʻchmas mulk obyektining umumiy yer maydoni va bino-inshootlar egallagan maydoni; koʻchmas mulk obyektining Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan tasdiqlangan hududlarni rivojlantirish dasturida (tarmoq jadvalida) mavjud yoki mavjud emasligi; Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Davlat aktivlarini xususiylashtirish va xususiylashtirish jarayonlarini muvofiqlashtirish davlat komissiyasi va Davlat aktivlari agentligining koʻchmas mulk obyektidan kelgusida foydalanish boʻyicha qarori mavjud yoki mavjud emasligi; koʻchmas mulk obyekti xususiylashtirilmaydigan obyektlar toifasiga kirishi yoki kirmasligi; koʻchmas mulk obyektiga nisbatan taqiq (cheklov)ning mavjud yoki mavjud emasligi. 9. Davlat aktivlari agentligi hududiy boshqarmasining masʼul xodimi oʻrganish jarayonida balansda saqlovchi hamda davlat ishtirokidagi korxonalardan koʻchmas mulk obyekti toʻgʻrisidagi ushbu Nizomning 8-bandida nazarda tutilgan maʼlumotlarni soʻrab olishi mumkin. Bunda, balansda saqlovchi hamda davlat ishtirokidagi korxonalar koʻchmas mulk obyekti toʻgʻrisidagi maʼlumotlarni bir ish kuni ichida masʼul xodimga taqdim etishi shart. 10. Davlat aktivlari agentligining hududiy boshqarmalari tomonidan onlayn-buyurtmanoma asosida taqdim etilgan davlat koʻchmas mulk obyektini elektron onlayn-auksion savdolariga chiqarish quyidagi hollarda rad etiladi: obyekt davlat koʻchmas mulk obyekti hisoblanmasa yoki boʻsh turgan boʻlmasa; davlat koʻchmas mulk obyekti hududlarni rivojlantirish dasturi (tarmoq jadvali)da mavjud boʻlsa; davlat koʻchmas mulk obyekti xususiylashtirish dasturlariga kirgan yoki xususiylashtirilmaydigan obyektlar toifasiga kirgan boʻlsa; Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Davlat aktivlarini xususiylashtirish va xususiylashtirish jarayonlarini muvofiqlashtirish davlat komissiyasi va Davlat aktivlari agentligining davlat koʻchmas mulk obyektidan kelgusida foydalanish boʻyicha qarori mavjud boʻlsa; davlat koʻchmas mulk obyektiga nisbatan taqiq (cheklov) mavjud boʻlsa; Bunda, davlat koʻchmas mulk obyektini elektron onlayn-auksion savdolariga chiqarish rad etilgan kundan boshlab bir ish kuni ichida axborot tizimi orqali hududiy boʻlinmalarga rad etish asoslari koʻrsatilgan holda xabar yuboriladi. 11. Davlat koʻchmas mulk obyektini elektron onlayn-auksion savdolariga chiqarishni rad etish uchun ushbu Nizomning 10-bandida nazarda tutilgan asoslar mavjud boʻlmaganda, Davlat aktivlari agentligining hududiy boshqarmalari bir ish kuni ichida hududiy boʻlinmalarning onlayn-buyurtmanomasini elektron tizim orqali davlat koʻchmas mulk obyektini elektron onlayn-auksion savdolariga chiqarish jarayoniga oʻtkazadi hamda bu haqda balansda saqlovchi va hududiy boʻlinmaga xabar beradi. 12. Davlat ishtirokidagi korxonalarga tegishli koʻchmas mulk obyektini elektron onlayn-auksion savdolariga chiqarishni rad etish uchun ushbu Nizomning 10-bandida nazarda tutilgan asoslar mavjud boʻlmaganda, oʻrganish boʻyicha toʻplangan maʼlumotlar va hujjatlar Davlat aktivlari agentligining hududiy boshqarmalari tomonidan bir ish kuni ichida davlat ishtirokidagi korxonalarga koʻchmas mulk obyektini elektron onlayn-auksion savdolariga chiqarish masalasini koʻrib chiqish uchun yuboriladi. 13. Davlat ishtirokidagi korxonalar oʻn besh ish kuni ichida koʻchmas mulk obyektini elektron onlayn-auksion savdolariga chiqarish yoki chiqarishni rad etish masalasini tegishli boshqaruv organlarida koʻrib chiqadi va bu haqida Davlat aktivlari agentligining hududiy boshqarmalariga tegishli javob xati yuboradi. 14. Davlat aktivlari agentligining hududiy boshqarmalari davlat ishtirokidagi korxonalarning javob xatini olgan kundan boshlab bir ish kuni ichida bu haqida hududiy boʻlinmalarga xabar beradi. 15. Onlayn-buyurtmanoma axborot tizimi orqali elektron onlayn-auksion savdolariga chiqarish jarayoniga oʻtkazilganda, uch ish kuni ichida Davlat aktivlari agentligining hududiy boshqarmalari davlat koʻchmas mulk obyektini savdoga chiqarish toʻgʻrisida tegishli buyruq qabul qiladi va davlat koʻchmas mulk obyektini toʻgʻridan-toʻgʻri elektron onlayn-auksionga chiqarish choralarini koʻradi. 16. Davlat koʻchmas mulk obyektini sotishga tayyorlash va savdoga chiqarish Oʻzbekiston Respublikasi Vazirlar Mahkamasining 2014-yil 6-oktabrdagi 279-son qarori bilan tasdiqlangan Davlat koʻchmas mulk obyektlarini sotish tartibi toʻgʻrisidagi nizom talablariga muvofiq amalga oshiriladi. 17. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladilar.